รัฐมนตรีประจำสำนักนายกรัฐมนตรี เผยวัดทั่วไทยเดินหน้า 2 โครงการต่อยอดช่วยเหลือประชาชนในช่วงฟื้นฟูเศรษฐกิจจากพิษโควิด-19
รัฐมนตรีประจำสำนักนายกรัฐมนตรี เผยวัดทั่วไทยเดินหน้า 2 โครงการต่อยอดช่วยเหลือประชาชนในช่วงฟื้นฟูเศรษฐกิจจากพิษโควิด-19 นายเทวัญ ลิปตพัลลภ รัฐมนตรีประจำสำนักนายกรัฐมนตรี กล่าวว่า ประเทศไทยมีพระกว่า 250,000 รูป วัดกว่า 42,000 วัด และแม้ที่ผ่านมาวัดจำนวนมากจะได้รับผลกระทบจากสถานการณ์โรคโควิด-19 แต่ยังมีวัดที่มีศักยภาพ ตั้งเป็นโรงทานเพื่อช่วยเหลือประชาชนที่ได้รับความเดือดร้อนจากการระบาดของโรคโควิด-19 ตามพระดำริสมเด็จพระสังฆราช ปัจจุบันถึง 1,050 โรงทาน แต่ละวันผลิตอาหารและถุงน้ำใจได้กว่า 360,000 ชุด คิดเป็นเงินที่วัดช่วยประชาชนที่เดือดร้อนราว 12 ล้านต่อวัน รวมกว่า 500 ล้านบาทในช่วงเกือบ 2 เดือนที่ผ่านมา และแม้ขณะนี้สถานการณ์โรคจะเริ่มดีขึ้นแต่เศรษฐกิจยังต้องใช้เวลาฟื้นตัว ในส่วนของสำนักงานพระพุทธศาสนาแห่งชาติ จึงเตรียม 2 โครงการต่อยอดต่อจากนี้ คือ โครงการตู้พระทำ นำสุข และโครงการสวนครัว นำสุขและพอเพียง ตามหลักปรัชญาเศรษฐกิจพอเพียง เพื่อช่วยเหลือประชาชนต่อไป